钦定古今图书集成/方舆汇编/职方典/第1060卷 > 建宁府祠庙考一 府志
## 钦定古今图书集成/方舆汇编/职方典/第1060卷 > 建宁府祠庙考一 府志

本府。〈建安、瓯宁二县附郭。〉

风云雷雨山川坛　在城南紫芝上坊，明成化十五年重建。

社稷坛　旧在冨沙庙侧，今在城西移忠坊之《龙山》。

郡厉坛　在朝天门外太平坊，坛前有亭，洪武八年建。

城隍庙　在府城内从化坊，宋时建。唐封昭烈侯，以刺史张文琮、陆长源俱有功德于民，列祠于左右以配食。

旗纛庙　在行都司后。宋云“榭台” 故址。

唐建州刺史叶公庙　在府城内尚书坊，古冨沙地，俗名“冨沙庙。” 公姓叶，讳颢，唐武德初为建州刺史，捍寇卒。

宋朱韦斋先生祠　即环溪精舍，在城南紫芝上坊。绍兴间，为政和、尤溪二县尉携子熹往来，皆居焉，即熹幼年戏于沙上画卦地。松后亦卒于此，前临双溪，为浮桥通城中，后有僧，改建石桥，假精舍为督工之所，名曰“桥局。” 已而僧广其居，曰“桥局寺。” 后又更名“方广寺。” 明成化二年，仅复其西隅隙地，建精舍祀松。正德十年，提学胡铎始全复其地，重建精舍为堂，祀先生于中，而以文公配。今迁南门城内。

刘屏山先生祠　即屏山书院，在城南紫芝上坊，旧名“洪山寺。”

刘氏五忠祠　即屏山享堂之右。明弘治五年构堂，以祀忠显公韐、忠定公子羽、忠肃公珙、忠简公领、忠烈公纯。

“存统祠　” 即翊正祠。旧为名宦祠。

明杨文敏公祠　在府治东北宣化坊。成化三年，以废仓址建祠，春秋有司祭之。

唐建州刺史李公祠　在将相里梨山之麓。公姓李，讳频，乾符中为建州刺史，有惠政，立祠祀之。

宋二程夫子祠　，原郡内未有祠，康熙乙酉择。

都司故址之左，捐俸创建。

宋游御史祠　在旧府学之左右。宋郡守陈正同建。

宋徽国朱文公祠　在府城内紫霞洲。宋宝庆三年建于今祠之左，岁久倾颓，明永乐十三年，御史蒋彦禄奉使来建，知府刘敬等重修。

皇清康熙四年重建。

魏艮斋祠　原建于招贤坊，天启三年重建郡城南“紫芝坊。”

唐观察使陈公庙　即都督庙，在东坤。神讳岩，字梦臣。唐末贼寇闽，岩率乡兵收复，后殁，庙食于此。

唐显祐公祠　。在光禄坊。姓林，讳旺，正直神明，人为立像，祈祷辄应，立祠祀之。

唐神应庙　在光禄坊。相传神姓袁，兄弟官守令，殁享血食。汀州盗起，用阴兵助战，返风灭火，累封“显烈” 、显祐侯爵。

唐雎阳忠靖王庙　即龙城庙，在东苌里前塾，旱潦疫，疠祷随应。又名龟峰庙，元至正间重建。唐马仙妃庙　，在将相里木樨林。马氏三妃，原处州景宁人，唐光化间嫁而嫠，事姑孝，得授仙术。乡人感之，为立祠祷祠灵应。明隆庆初，推官郭子章夫人，梦仙妃送二子，果应，给以祀田。五代张阁门使庙　，在吉苑里龙焙，即恭利庙。神讳廷晖，字仲光，仕伪闽，家有茶园，在邑之北苑，周回三十馀里，尽输之官。既卒，里人祀之，以为茶焙地主。后祈祷有验。

五代雷押衙徐将军祠　在房村上里之璜溪。寇攻乡神，率众御之，遇害。乡人立祠祀之。宋徐义卒，祠　在本县土地祠之东隅，今无。元詹公祠　，在府前平政桥壕边。公以亭长起家，值东路矿徒啸聚攻城，几陷。公独诣营垒谕众，感激流涕，遂解散。殁后，郡人请立庙报功，有司上闻，敕建祠祀之，祈祷辄应。明万历乙酉，圮于水。辛亥重建。

明孝子陈公祠　在敬坊。公讳荣，事亲孝，天启间，请建坊祠。兵毁。

东岳宫　：在白鹤山前。岁久庙圮，郡人王政华等倡众募建。

汉寿亭侯庙　，各门俱建，惟“宁远” 、“朝天” 二门古庙尚存。通济、政和、威武、临江四门，今重建新庙。闽越王行祠　即南台庙，在府城南紫芝下坊，祀闽越王，无诸王闽地，建国之始，今毁。

闽越王行祠　即武毅王庙，在禾义里。其将号“拏公” 者，甚著灵响。明永乐中重建，今毁。

汉童大王庙　在平肆坊。其地旧为茶场，因号“古茶场庙。” 初，郡地迁徙不常，民无定居，童氏献其地，立城郭，创市廛。及殁，民立庙祀之。

唐袁抚谕使庙　在禾义里。使讳元应，仕唐为吏部员外郎。贼寇闽，出为本道抚谕使，未几卒，葬湖山龙溪乡，民为立祠。成化十五年重建。唐东平王庙　在城南内，隆礼坊南库前及石幢巷等处俱有之，即唐张巡也。守雎阳，拒贼力竭而死，闽人祀之。

唐“童五郎庙　” 在平肆坊大葛巷内。郎名猛，讨黄巢有功，殁于阵。郡人义之，建祠以祀。

唐京畿令谢公庙　，在崇安之黄畬。公讳“夷甫，凤翔府孟湜押兵过境，纵掠百姓，夷甫斩之。李辅国谮诸朝，流连州。帝后悟，未及召，卒葬于此。代宗立，梦公自诉，诏为立庙。”

五代晋太傅章公偕妻练氏夫人祠　在城西敬客坊。夫人有全城功，墓在府治内。明正德十五年，同知姜龙奉毁淫祠城西天妃宫在毁中，因出其像，易额以祀夫人，并祀太傅公仔钧。万历三十七年圮于水，知县易应昌重修。

宋李忠定公忠勋祠　在城西敬客坊。公名纲，字伯纪。宋建炎间，范汝为作乱，命都统制韩世忠讨平之。世忠以民多附贼，欲尽诛之，公不可，民感更生，祠祀焉，后废。明嘉靖间，重建今所。万历三十七年圮于水，知县易应昌建。

宋韩蕲王庙　在城内和义坊原仁济亭旧址。“绍兴初，破范汝为，斩其弟岳吉以殉，擒其谋主谢向及将陆必强等五百馀人，令军士驻城上无下，听民自农，给牛糓。商贾弛征，胁从者不问，独取附贼者诛之，民感更生” ，为建生祠。绍兴五年，诏有司修其祠，益以司户廨舍，辟而大之。今废。

宋石矶三侯庙　在禾吉里。

永兴殿　，在谢屯村尾。唐封“昭德、二圣公主。”

皇清初，山寇日至，过庙不敢犯。康熙二十七年六月

兴隆桥灾，延及大殿。众护出神像。神降灵笔择。

吉重建

六惠王庙　在溪口大桥头。甲寅之变，饶贼入村抢掠，见神金甲白马，手持大刀，贼望而惊走。至今舟车商贾祈祷辄应。

张公祠　在城西敬客坊元妙观左。旧在紫芝上坊，以旧毁明教堂改建。张以讨贼援绝，偕弟死于敌。成化二年请立祠，未报。弘治二年，建祠今所。万历三十七年圮，知府罗文宝重修。明骆邑侯生祠　祠有二，一在城西移忠坊，一在城西元妙观左。

易侯生祠　在城西移忠坊。侯知县事，士庶胥感，立祠祀之。今废。

建阳县

风云雷雨山川坛　在三桂里黄华山之阳，洪武九年建。

社稷坛　在县治北门外二里许。

邑厉坛　在社稷坛侧，旧在县北蕉湖岭下。明成化十一年，移建今所。

乡厉坛　一十所明洪武九年建。

城隍庙　在县治礼义坊。旧在登高山下，明洪武元年，移建今所。永乐丙申圮于水，庚子重建。万历三十七年，又圮于水，知县董暹重修。唐七姓庙　在崇仁里。旧《志》云：“唐有七姓者，从刺史熊博讨贼，遇害于此，乡人立祠祀之。” 明永乐三年，里人骆宗重建。

唐吕相公庙　在禾平里。神名“师诲” ，唐末与海寇战，没于福州。是夜乡人闻金鼓声，旦起视之，见小舟溯流而下。人以为异，庙祀之。

唐陈侍中庙　在三桂里横山之麓。神名“师诲。” 南唐保大间，以检校侍中领建州。既没，邑人祀之。

唐朱邦式庙　即洪山庙，在洛田里，唐建，元时重修。旧《志》：唐末盗贼蜂起，神率乡人捍御，战败而死，流血满地，因名洪山。乡人立庙祀之。江河庙　在县治文溪城隅，祀宴公，即所称九江八河神也。明永乐丙申圮于水，宣德戊申复建。庙瞰大溪。先是渡舟往来多倾覆，坊民立双石塔以镇之，一竖庙前，一竖山之麓，其患遂息。闽王庙　在登高山巅，即振龙台故址。康熙辛亥年建。

三圣庙　在同由下坊锦江之浒。顺治壬辰建，庚子建“普陀阁” 于内。

总管庙　在任得里南林。万历间建。

庇民王庙　在县东隅。五代时，王从珂侵州境，神率义兵拒守，以战殁。邑人为立庙。明永乐丙申圮于水。宣德戊申重修，嘉靖己亥重建。盖竹庙　在三桂里水东。康熙壬申年重修。石郭庙　在建忠里溪洲，神姓蒋名季寔，即章山庙神之弟。旧庙在五夫里，一日乡众席地而祭，忽大风吹席，至今庙所而止。乡人就而祀之。宋范汝为、熊志宁寇建阳，邑人扶老幼恳神保护。既而寇至，神示威灵，乃卷旗宵遁，井里获安。迄今祈祷，雨旸立应。

东岳庙　在县南。明洪武辛亥建。庙之左厅，祀广祐侯陈舍人。“神讳通，字伯泰，宋政和丁酉，委身东岳庙，誓以公忠报国，惠泽及民。” 既殁之明年，有红光见于祠，邑人刻木为像以祀之。绍定间，卲武寇掠本邑，侯跨甲马拒之，贼遁。端平甲午，唐、石、龚十人啸聚山林，统制周喜领兵追捕，相持间，见侯旗帜闪烁，金鼓鸣空，贼众骇惧，不数日贼平。嘉熙己亥大旱，屡祷屡应。

唐倪王庙　在崇政里策口。神姓倪，讳彦松，唐时人。生平仗义，每遇饥，常出谷以济贫乏。民德之，殁为立庙。

五代昭福庙　在北洛里。神姓名无可考，五代以来有之。宋绍兴中，诏赐今额，封忠应侯。五代蒋大夫庙　一名章山庙，又名感应王祠，在东北建忠里。神名仲贤。兄弟五人俱仕伪闽为大夫，因名所居里曰“五夫” ，忠信谨恪。既卒，乡人为立祠，凡旱涝灾患，有祷即应。

考亭祠　即“考亭书院内祠。”

黄勉斋祠　在妙高峰下。旧在西清巷，先生讲道之所。明正德间，以半山庵址改为祠，祀先生。谢叠山祠　，在城南朝天桥头。公常卖卜于此，故祠祀之。

忠烈庙　在永忠里。神姓刘名纯，字君锡。时卲武刘安国攻县郡城，神散家财募兵讨贼，被获，不屈而死。邑人立庙祀之。明成化间，知府重修。灵顺行祠　在县治北门外。元时建，今废。崇安县。

风云雷雨山川坛　在治西兴贤坊西，旧在东。

节坊即灵宝观故址

社稷坛　：在兴贤坊东。旧在东岳祠前，迁建今所。

邑厉坛　在治北城外二里许。

乡厉坛　“明洪武九年建。”

汉祀坛　在武夷冲祐观。肇祀自汉武帝始。城隍庙　在县西兴贤坊。旧在宣化坊。按《旧志》云：“神乃汉之灌婴也。” 绍定三年重建，元毁于兵，明洪武元年移建今所。

东岳庙　在县西兴贤坊营岭。宋崇宁四年建，后迁于西门外右庑，祀张睢阳。傍有太保像。旧传神圣姓杨，江右人，负贩至崇，舍身东平王前，立化于此。其像尚骨立，有祷即应。

唐三丈祠　今与土地合。祠在县治仪门之傍。旧在县治西，祀唐殿监彭珰、宋侍郎张承杰、县令翁谷。

唐指挥使庙　即慈惠庙，在丰阳里。神兄弟三人，孟曰林，仲曰楫，季曰槐。唐季屡立战功。乾符间，黄巢入寇，兄弟共率所部击贼，败之，追至建阳被执，不屈而死。越七日，容色不变，人异之，具棺衾以葬。十四年，墓圮于水。棺溯而上，至竹湖山下，水拥沙石埋之。乡人因立祠祀焉。宝庆元年，亡卒叶盛倡乱，纵火焚市，将及祠。俄而雷雨大至，火随灭，群盗骇散。

唐大夫池公庙　即昭应庙，在五夫里，神名繁禧。五季之乱，隐不复仕。岁歉，出粟赈饥，乡闾德之，没为立庙。

唐义武庙　在瑞岩寺之西。神即扣冰，古佛之佐也。一姓唐名宏，一姓葛名雍，一姓周名武。于唐尝平寇乱，因有将军之号，归隐于此。以剑嘱父老曰：“剑无用久矣。今藏岩中，此地行且为道场，吾当护法。” 即而同化。时巨寇累发，辄显灵异，慑之。未几，扣冰卓锡，因建寺同奉焉。

胡文定公祠　旧在兴贤坊，元至正间建。明嘉靖间改学，乃迁于旧学基。万历三十七年，复移学于旧址，仍改公祠于学基之左。

刘屏山先生祠　在五夫里屏山之麓，宋时建。朱紫阳祠　在武夷山五曲隐屏山下，即文公精舍。明正德间重建，置祀田，年久祠圮，康熙二十五年重建。

蔡九峰祠　在武夷一曲兜鍪山下。明正德间重建，给官田供祀。岁久圮。万历三十七年，复建于旧学基。

崇贤祠　在治西二里许。明嘉靖间建。

赵清献公祠　在治西，明隆庆三年建，今在布政分司后堂。

江少微先生祠　在丰阳里，明嘉靖辛酉毁，近于庐峰“一指庵” 之左立小祠。

游文肃公祠　在节和里澄浒。其子孙自建、自立祀田。

白玉蟾祠　在会仙里，明万历间重建。

平水王祠　在县治北傅公堤上，俗名“禹王祠。” 宋时刱于压衙洲，后迁于今所。

“你你” 祠　在平水王祠侧。

“昭烈王广祠　” 旧在大安门外，嘉熙戊戌移于美俗坊。

福善王祠　一在黄柏里。“石台寺” ，一在水东。“关帝庙　” 在水东青云桥东。

“五显王灵顺行祠　” 一在黄屯之西林，一在营岭，一在宣化坊。

祐圣庙　一在吴屯之东岭，一在县西第五渡，一在蒋村里之大丘下。

鸣山行祠　一在梅岭之鸣山，一在周村里之平川，一在县南之柘溪口。

洪山祠　在贞节坊西山兰若之上，乃吕梁洪神也。

福庆祠　在县南节和里之杨墩。

彭公祠　在治东南。神名“庭坚” ，尝为崇安尹，御寇有功。邑民立祠祀之，祭祷响应。

会真庙　在会仙里，旧名“同亭” ，祀同会幔亭诸仙也。仙君庙在会真庙右。

江武庙　神一姓江，一姓武，以勇义相善，许以死。时有虎患，二人持弩捕之，江误触弩死。武曰：“平生以死相许，其可背乎？” 亦自触弩而死，虎患遂绝。民义之，为立庙。

王阳明先生祠　在武夷一曲溪右，嘉靖戊午建。

浦城县

风云雷雨山川坛　在南浦门外，旧在回龙山下，佥事陈汝器移建儒学之左。明成化十年，筑县城，迁今所。

社稷坛　在德星门外。旧在官社巷，明洪武九年建。成化十三年筑县城，以其址为军营，迁建今所。

邑厉坛　在县治北隅

城隍庙　在县东。明洪武元年建。万历十二年重建。康熙二十年增修。

朱文公祠　在县东师姑庵尾，属“资福尼寺旧址。天顺二年建。成化十一年入真德秀主，并受飨祭，给田六十六亩，以供粢盛。岁久祠圯，弘治五年新之，崇祯四年重修，顺治七年又修。真西山祠　在县东，即先生讲学之所。明洪武初建，景泰中重修。正德十三年御史陈时言购田六十亩有奇供祭，嘉靖九年广而葺之” ，万历十四年重修。

江文宪公祠　在县西上相里，等觉寺右，梦笔山之麓。宋大观元年立，元废址存。

刘刺史祠　，在县东胜果寺傍。刘尝讨安禄山有功。先是寺废，奏复之，故寺僧为立祠，今废。詹体仁祠　，在永康里之上同村。

冲应真人祠　，后名“神景观” ，在县北长乐里油果山。

白衣土地祠　在县南圆通塔寺之左。先在招贤里之溪源，至今祷雨辄应。

谢皋羽祠　在观前，对金斗山，临大溪，水石幽丽，先生流寓隐此。崇祯间，知县刘若金建，立“方公祠　” ，在西关税馆前。又“方公祠” ，在北隅小北门外古道边。

黄公祠　在拱北门外湖山塘，为知县黄辅建。“柯公祠　” 在县南门外下园，崇祯十四年建，顺治五年毁于兵，今址存。

杨公祠　在九石渡浮桥侧，崇祯间立。

嵇公祠　一在南关塔院，一在北门外湖山堂官路傍，万历间建。

金城祠　在东按察司前，顺治五年建。

镇安庙　在县长乐里山阳镇。宋建，迄今庙貌如故。旱疫祷之辄应。

南岳庙　在县南人和里。元建。明洪武二十五年重建。宣德元年修，有祷应如响。

嘉应庙　在县西清湖里。俗传有双甲飞腾，驻于栗木之上，乡人相与立庙，号曰“栗郎。”

安边庙　在县西南登云里。庙有二神，一姓黄名宠；一姓范名滔。唐末闽中乱，皆有战功，阵亡后为立庙。岁时旱涝疾疫，有祷辄应，祈梦尤验。水南庙　在县南隅。神相传姓黄名转，五代末人，岁旱疠祷之即应。今名护国社。

三孔庙　在县南孝悌里，莫知何代人。或曰：神姓王，膂力勇健，能跨白牛而斗，有功于民，而立斯庙。宋元丰中，西夏入寇，总管燕达出兵拒敌，梦有神兵阴助曰：“建州三孔庙。” 事闻，遂入祀典。绍兴中，岁旱祈祷，亦梦神为行雨。庙巳久废，遗址尚存。

冯中郎庙　在县北之茗坑。前汉人旧传中郎尝以兵逐吴王濞，没于此。后人为立庙，今址尚存。

平昌王庙　在县北太平里王归峰下。旧传，王之亡也，有敝鼓投于水，溯流而上者数四。里人异之，相与立庙，旱厉祷之，屡验。

越王庙　在县南清湖里，即汉东越王馀善也。尝即柘浦筑城以居，后见杀于繇王居股，浦人遂为立庙，年久，庙废址存。

政和县

风云雷雨山川坛　在南门外一里许。

社稷坛　在西门外二里许。

邑厉坛　在西门外二里许。

城隍庙　在县治南七里溪南，即古儒学。明伦堂旧址在县东南，明洪武元年移建今所。唐李中丞庙　即忠节庙，在县治东。神知建州军事，以御寇不克而死，因庙祀之。又县西高宅里，亦有神祠。

唐张招讨庙　即英节庙，在县南飞凤山前，神名谨。乾符五年，黄巢寇闽，谨与偏将郭荣筹等十八人俱死于战，乡人义而庙祀之。明成化十年，处州贼入境，民心惶惧。时参议陈渤按邑，白昼瞑目，梦神大声曰：“贼不入邑，勿惧。” 后果然，因命修庙。又县东北感化里亦有神庙。

桃源处士范公祠　在感化下里。“金” 字山。公，唐末人。天性纯厚，孝友异常。乡人立庙以祀之。旧为兵火所毁，永乐初重建。

邵学士祠　在长城里。裔孙邵昌等立。后有奇岩，故名《石岩窠》云。

宋陈征君祠　在县西南高宅里禅岩院，祀宋。

儒陈朝老、朱熹，常与蔡元定诣祠谒征像，瞻立良久，元定曰：“征君骨相岩棱，宜不享冨贵。” 熹厉声曰：“冨贵何如名节香。” 宋三峰处士祠　在西里三峰寺。处士姓吴，宋太平兴国中，处士至关隶县西里，见其田野荒芜，遂率乡人十馀家请于官耕之，不数年而冨饶，号吴百仓。既卒，乡人立庙祀之。

元陇西郡公祠　。在东里泗洲桥。公姓李，名铉，进击福安塞，与贼战于泗洲桥，弗克，死之。里人祠祀焉。

元关隶伯祠　在县西都护桥。公名马哈麻，别石八里，回回人。政和县尉，率乡兵拒贼，被执，骂贼不绝声，贼剖其腹于都护桥，民即其所立祠祀之。后祠废，典史郭斯垕迎其主附祀忠节庙。元忠愍侯彭公祠　在治东南。公名庭坚，以佥都元帅留守政和，遇害。邑人立祠祀之。后庙废，典史郭斯垕亦奉其主于忠节庙。

松溪县

风云雷雨山川坛　在县东门外。宋时附祭社稷坛。明洪武九年，始分建于今所。

社稷坛　在县治北门外，宋时建，明洪武二年重造。

邑厉坛　在县治北门外，地名“枣岭” ，明洪武九年始立。

旗纛坛　在演武所

城隍庙　在县西，明洪武九年建。

湛卢山上祠　在东关里。宋元符二年大旱，县令周公才祷于山，而甘雨随至，建祠祀之。文公祠　在县治东南。旧祠在县治之西北。元至正十六年后，经数迁。至顺治间重建。今所。一在湛卢山名“下祠” ，即书院。

真文忠公祠　在县治北，一在南冈。

全城祠　在县治之南，石壁庵前。松邑旧无城，嘉靖丙戌坑寇犯境，民受其害。刘公按县，督民用石甃砌，民始有所恃，于是建祠于此。

永庇祠　在北门内。嘉靖四十一年，倭寇侵犯松境，攻围四十馀日，孤城无恙，皆张德等之功也。有司申请，“凡捐躯屡战亡于阵者，请立祠血食。”

东岳庙　在县东门外。元时建，后罹兵燹。明宣德丙午重建。嘉靖壬戌又毁于倭。万历间复建。康熙三十六年，重整后宫。

汉寿亭侯庙　在城南。明嘉靖三十四年建，万历三十三年重建后宫，岁久倾塌。康熙三十六年修葺。一在黄鹄矶，一在北门外。

陆公庙　在县东北五里东平乡，即济美庙。旧名东平威灵王。神姓陆名宏，仕吴为南部都尉。是时闽地皆其所属，有惠利于民，故民为之立祠。唐建中二年，公之裔孙长源刺建州，葺公祠宇。宋宣和、绍兴间，寇盗攻围，多著灵异，封“济美庄祐福惠王” ，妻封王妃。县治前兴贤坊亦有行祠。元至元二十一年建。

东平王庙　在县东一里。明正统三年建，祀唐御史中丞张巡。旧庙久废，今移像于东岳宫之右。

余将军庙　在皈伏里旧县之侧。唐咸通中，知松源镇，屡与吴战争小梅关，卒于镇。民怀其德，立庙祀焉。

周谏议大夫吴公祠　在县东关里遂应场之西北。宋天圣四年建。元延祐间重建，相传名十七郎。或云五代仕周，为谏议大夫，归居于此，开辟田野，募民耕种。既没，乡人思之，为之立祠。宋英护庙　在东关里遂应场。旧《志》云：“神姓林，名癸，隆兴三年卒于官，民为立庙。”

显圣庙　在县南直街。旧《志》云：神姓吴，名大辨，宋初没于王事。绍兴间建庙于使华之馆，祀之。五显祠　在县治东隅。元至正间，即灵圣祠建。二先生祠　在学宫黉门之右，祀张、陈二先生。万历丙子迁今学。二先生有功名教，故并祠焉。谌公祠　在平政桥东，祀知县谌士观。公知县事，政尚宽和，又常捐俸倡建平政桥。松民于是就桥之东立祠祀之。

棠荫祠　在北门外，祀知县华士峥。华任松溪，政教兼施，民歌之曰：“民好好之，民恶恶之；为民父母，宜祀于斯民。” 遂建此祠。

德政祠　在城西迎恩桥左，祀知县刘一灿。刘任县时，适洪水冲城，颓圮过半日。戒不虞。捐俸倡修，民不为劳。歌之曰：“瓮无粟，庖无肉，墉屹屹，伊谁筑？” 遂相与谋为御灾捍患之报。刘正色拒之。民泣而进曰：“松之城向筑于刘侍御，已飨俎豆矣。今日之修，宁异昔之筑乎？” 辛亥八月卜祠。

祀之

徐公祠　在西门外，祀知县徐景麟，祠废址存。闵公祠　在西门外，祀知县闵及申。祠废址存。徐公祠　在西门外下碓，祀知县徐之垣。祠废址存。

钱公祠　在溪南渡头，祀知县钱作宾。祠废址存。

化龙祠　在遂应场东山之麓。

寿宁县

风云雷雨山川坛　：在县治东三里许。

社稷坛　：在县治东一里许。

邑厉坛　在县治西一里许。

城隍庙　在县治西，明景泰七年建。

刘都宪、沈副使祠　在县治西。二公有开设县治，安戢境壤之功，明成化间，建祠祀之。

“懿政行” ，祠　祀马夫人也。旧在主簿公廨后，后徙城南，邑民祈祷必应焉。

南天连沛祠　在城南，为知县李之蕃立。关帝庙　在城南，邑人柳上芝创建。。